Na temelju članka 21. Odluke o javnim priznanjima Općine Čavle (Službene novine PGŽ broj 7/04, 12/11) i Odluke općinske načelnice Općine Čavle od 26. VELJAČE 2020.g., objavljuje se

**JAVNI POZIV ZA PODNOŠENJE**

**PRIJEDLOGA ZA DODJELU JAVNIH PRIZNANJA**

**OPĆINE ČAVLE ZA 2020.GODINU**

**I.**

Objavljuju se uvjeti i rok za podnošenje Prijedloga za dodjelu javnih priznanja Općine Čavle za 2020. godinu i to za slijedeće vrste priznanja:

**1. Počasnim građaninom Općine Čavle**, može se proglasiti građanin Republike Hrvatske ili druge države, koji je svojim radom, znanstvenim i političkim djelovanjem značajno pridonio napretku i ugledu Općine Čavle, ostvarivanju i razvoju demokracije u Republici Hrvatskoj ili svijetu, mira u svijetu i napretku čovječanstva.

**2. Godišnja nagrada Općine Čavle** dodjeljuje se fizičkim i pravnim osobama s područja Općine Čavle, za osobite uspjehe u razvoju društvenih odnosa i unapređenju djelatnosti za postignuća iz područja gospodarstva, obrazovanja, znanosti, kulture, tjelesne i duhovne kulture, zdravstva, socijalne skrbi i drugih djelatnosti od posebnog značaja za Općinu Čavle u prethodnoj godini.

**3. Nagrada Općine Čavle za životno djelo**, dodjeljuje se fizičkim osobama za osobite uspjehe u razvoju društvenih odnosa i unapređenju razvoja gospodarstva, obrazovanja, znanosti, kulture, tjelesne i duhovne kulture te drugih djelatnosti, posebno značajnih za općinu, kada se ocijeni da je odnosna osoba sve svoje objektivne mogućnosti utkala u ista djela i u tome postigla svoj neponovljiv rezultat u određenoj oblasti.

**4. Nagrada Općine Čavle za izuzetna postignuća** dodjeljuje se građanima Općine Čavle, ostalim građanima Republike Hrvatske te građanima drugih zemalja za posebne zasluge na području kulture, tjelesne i duhovne kulture, tehničke kulture, športa te humanitarnih zasluga.

**II.**

Prijedloge za dodjelu javnih priznanja iz točke I. ovog Poziva, mogu podnijeti:

* najmanje 5 vijećnika Općinskog vijeća Općine Čavle,
* radna tijela Općinskog vijeća Općine Čavle,
* općinska načelnica Općine Čavle,
* registrirane udruge građana.

**III.**

Prijedlog za dodjelu javnih priznanja podnosi se u pisanom obliku, a isti mora sadržavati:

* ime i prezime, odnosno naziv predlagatelja,
* prebivalište, odnosno sjedište predlagatelja,
* ime i prezime fizičke osobe, odnosno naziv pravne osobe, koja predlaže javno priznanje,
* životopis predloženika,
* naziv priznanja i područje za koje se predlaže,
* pisano obrazloženje i opis značajnih postignuća i doprinosa radi kojih se predlaže dodjela priznanja s odgovarajućom dokumentacijom (popis objavljenih radova, analiza, prikaza, stručnih ocjena, natjecateljskih rezultata).

Na zahtjev Odbora za kulturu, sport i tehničku kulturu, podnositelj prijedloga, dužan je dostaviti i naknadno zatražene dopunske podatke i dokumentaciju.

**IV.**

Prijedlozi za dodjelu javnih priznanja s obrazloženjem i potrebnom dokumentacijom, dostavljaju se **Upravnom odjelu za lokalnu samoupravu i upravu Općine Čavle**, s naznakom za **„Odbor za kulturu, šport i tehničku kulturu“ – za dodjelu javnih priznanja Općine Čavle za 2020. godinu, Čavja 31, 51 219 ČAVLE,** u roku od 30 dana od dana objave u dnevnom tisku i na web stranicama Općine Čavle.

Javni poziv objaviti će se u Novom Listu 8. ožujka 2020.g.

OPĆINSKA NAČELNICA

Ivana Cvitan Polić

KLASA: 022-05/20-01/08

URBROJ: 2170-03-20-01-13